Die aankondiging deur pres. Cyril Ramaphosa dat die staat van inperking vanaf middernag op 20 September na vlak 1 aangepas word, pas die organiseerders van die BKB ALE-skou op Parys soos ’n handskoen en ’n opwindende skou word in die vooruitsig gestel.
Adv. DeWaal Nigrini, voorsitter van die reëlingskomitee, sê dit is duidelik die besluit om die skou uit te stel tot 28 September tot 2 Oktober, en dit nie af te stel soos ander skoue in die land nie, was die regte besluit. Die skou is aanvanklik vir 1-5 September beplan.
Ingevolge Ramaphosa se aankondiging mag 500 mense onder vlak 1 se regulasies ’n buitemuurse byeenkoms bywoon, terwyl 250 mense deel van binnenshuise bedrywighede mag wees, mits 50% van die normale kapasiteit van so ’n plek nie oorskry word nie. Reëls oor persoonlike afstand en maskers moet gehoorsaam word.